钦定古今图书集成/理学汇编/学行典/第204卷 > 梅呈华
## 钦定古今图书集成/理学汇编/学行典/第204卷 > 梅呈华

按《武进县志》：“梅呈华，事孀母徐氏至孝，家贫，未能延
师，附远塾受业，出必告，反必面。既长，思母纺绩艰苦，
遂出外营商。渡江风作，华号恸呼天曰：‘母一生苦节，
华死谁奉养’？舟覆波中，忽浮一竹篮，扶之漂没里许，
遇救得免。华妻徐氏，亦事姑至孝，早殁。华念母孀苦誓不再娶。母丧，日夜哀号，病毁骨立，痰症大发，瘫痪”
卧床，不能盥栉，必麻冠束发，默诵《大悲金刚》诸经。或
劝续娶，则泣曰：吾母一生孀守，吾忍再娶，此心何安？
医曰：“少年绝欲，瘫病难愈，五十始衰，此后当稍可。”五
十二岁果愈，步履如初。每朔望及忌日，必孝服焚香
告天，祝母冥福，寿至八十九岁。临危遗命，不必择风
水，即葬母旁，以便魂魄相依。一门内，母贞子孝，妻贤
夫义，亲邻至今称颂。